ΓΡΑΠΤΗ ΕΡΩΤΗΣΗ E-0425/97 υποβολή: Markus Ferber (PPE) προς την Επιτροπή (19 Φεβρουαρίου 1997)

Θέμα: Κατανομή της γραμματειακής εργασίας καθορισμένων θέσεων σε μια ενιαία διοικητική γραμματεία για όλες τις ευρωπαϊκές ομάδες εμπειρίας και τεχνική γραμματεία για κάθε μεμονωμένη ομάδα

Η Επιτροπή προτίθεται, να κατανείμει τη γραμματειακή εργασία καθορισμένων θέσων σε μια ενιαία γραμματεία για όλες τις ευρωπαϊκές ομάδες εμπειρίας και τεχνική γραμματεία για κάθε μεμονωμένη ομάδα. Μέχρι σήμερα εξυπηρετούντο οι ευρωπαϊκές ομάδες ανταλλαγής εμπειριών από μια ενιαία γραμματεία, πράγμα που διευκόλυνε σημαντικά τη σχετική οργάνωση.

1. Γιατί απομακρύνεται η Επιτροπή από την αρχική συγκατάθεσή της, να διαβιβάσει στην ATOC τη λειτουργία μιας διοικητικής γραμματείας μόνον τότε, εάν το επιθυμούν οι μεμονωμένες ομάδες;

2. Πώς προτίθεται η Επιτροπή να εμποδίσει την πραγματοποίηση μόνο στις Βρυξέλλες των συνεδριάσεων, όταν η κεντρική γραμματεία θα έχει εκεί την έδρα της;

3. Πώς θα μπορέσει να αντιμετωπίζει τα τεχνικά προβλήματα του ελέγχου των μεταφράσεων των εγγράφων εργασίας μια διοικητική γραμματεία που στερείται των απαιτούμενων ειδικών γνώσεων;

4. Γιατί δεν πραγματοποιείται σχετική προκήρυξη της κεντρικής διοικητικής γραμματείας, εάν αυτό το επιθυμούν οι επιμέρους ομάδες;

Απάντηση του κ. Bangemann εξ ονόματος της Επιτροπής (2 Απριλίου 1997)

Η απόφαση του Συμβουλίου της 22ας Ιουλίου 1993 για τις ενότητες που αφορούν τις διάφορες φάσεις των διαδικασιών αξιολόγησης της συμμόρφωσης και τους κανόνες επίθεσης και χρήσης της σήμανσης συμμόρφωσης «CE» που προορίζονται να χρησιμοποιηθούν στις οδηγίες τεχνικής εναρμόνισης ((ΕΕ L 220 της 30.8.1993 )) προβλέπει ότι: «η Επιτροπή, σε συνεργασία με τα κράτη μέλη μεριμνά ώστε να οργανωθεί στενή συνεργασία μεταξύ των κοινοποιημένων οργανισμών προκειμένου να εξασφαλιστεί συνεπής τεχνική εφαρμογή των ενοτήτων».

Αφού συμβουλεύτηκε τα κράτη μέλη, και μετά την επίτευξη ευρείας συναίνεσης, η Επιτροπή καθόρισε πλαίσιο για την εξασφάλιση του συντονισμού (έγγραφο CERTIF 94/6 rev) σε συμφωνία με την ομάδα των αρμοδίων για την τυποποίηση ανωτέρων υπαλλήλων. Στο έγγραφο αυτό γίνεται σαφώς αναφορά στην ανάγκη δημιουργίας, με βάση την κτηθείσα εμπειρία, κοινής υλικοτεχνικής υποδομής για όλες τις ομάδες και επιμέρους τεχνικών γραμματειών για κάθε μία από αυτές.

1. Η Επιτροπή δεν μετέβαλε τη στάση της ως προς το θέμα αυτό δεδομένου ότι στο προαναφερόμενο έγγραφο CERTIF 94/6 προβλέπεται σαφώς η προσφυγή στον Ευρωπαϊκό Οργανισμό Δοκιμών και Πιστοποίησης (EΟTC) για θέματα διοικητικής μέριμνας, και αυτό για λόγους περιορισμού των δαπανών, αποτελεσματικότητας και για την προώθηση μιας διακλαδικής προσέγγισης σύμφωνα με τη σχεδόν ομόφωνη γνώμη των κρατών μελών.

2. Στο μέτρο που οι συνεδριάσεις των ομάδων των κοινοποιημένων οργανισμών χρηματοδοτούνται από τον κοινοτικό προϋπολογισμό τον οποίο διαχειρίζεται η Επιτροπή, αυτή προτίθεται να περιορίσει, αφενός, το κόστος στο διάστημα μιας προκαθορισμένης περιόδου και να απλοποιήσει, αφετέρου, τις διαδικασίες επιστροφής των εξόδων. Είναι σαφές ότι θα ήταν εξαιρετιά δύσκολο να προβλεφθεί και να περιοριστεί το κόστος της διοικητικής μέριμνας αν οι συνεδριάσεις οργανώνονταν σε διάφορα μέρη της Κοινόητας, δεδομένου ότι δεν θα ήταν δυνατόν να επωφεληθούμε από οικονομίες κλίμακας. Εξ' άλλου, με την προσέγγιση αυτή, μειώνονται αντίστοιχα οι διαδικασίες επιστροφής των εξόδων οι οποίες συγκεντρώνονται σ' έναν μόνο φορέα, σε περίπτωση επιλογής του EOTC.

3. Ρόλος της διοικητικής μέριμνας είναι επίσης να προετοιμάσει με τον καλύτερο δυνατό τρόπο τις συνεδριάσεις συντονισμού αναθέτοντος, μεταξύ άλλων, τη διεξαγωγή των μεταφράσεων σε ειδικούς. Η Επιτροπή δημοσίευσε, εξ' άλλου, πρόσκληση υποβολής προσφορών για την ανάθεση των τεχνικών γραμματειών σε εμπειρογνώμονες οι οποίοι θα πρέπει να συντάσσουν τα έγγραφα εργασίας για την προετοιμασία των συντονιστικών αυτών εργασιών, τις εκθέσεις των συνεδριάσεων και τις συστάσεις της ομάδας. Σε περίπτωση που διαπιστωθεί ότι ποιότητα των μεταφράσεων των τεχνικών αυτών εγγράφων είναι ανεπαρκής και δεν ικανοποιεί τις ανάγκες των ομάδων των κοινοποιημένων οργανισμών, εναπόκειται στον EOTC να λάβει τα αναγκαία μέτρα ως αντισυμβαλλόμενoς.

4. Αρμόδια για την οργάνωση της διοικητικής μέριμνας είναι κανονικά η Επιτροπή. Δεδομένου όμως ότι αυτή στερείται των αναγκαίων υλικών μέσων, μπορεί να χρησιμοποιηθεί η σύμβαση-πλαίσιο μεταξύ της Επιτροπής και του EOTC προκειμένου να τεθεί στη διάθεση των ομάδων που επιθυμούν η διοικητική μέριμνα που παρέχεται από τον εν λόγω οργανισμό. Η Επιτροπή δεν θεώρησε τον ανταγωνισμό μεταξύ των διαφόρων οργανισμών ως το προσφορότερο μέσο για την εξασφάλιση συνοχής στην κοινοτική πολιτική αξιολόγησης της συμμόρφωσης και τη διατήρηση κάποιας ισορροπίας μεταξύ των διαφόρων μερών τόσο στο επίπεδο διοικητικής μέριμνας όσο και από πλευράς τεχνικού συντονισμού. Μια τέτοια προσέγγιση θα είχε ως επακόλουθο τη συνεχή διατάραξη της ισορροπίας αυτής λόγω της προβλεπόμενης εναλλαγής των αρμοδίων για τις τεχνικές γραμματείες φορέων.